P6_TA(2005)0184

Togo

Az Európai Parlament állásfoglalása Togóró

Az Európai Parlament,

- tekintettel az emberi jogok és a népek jogainak afrikai chartájára,

- tekintettel a togói helyzettel kapcsolatos korábbi állásfoglalásaira,

- tekintettel a Bizottság és a Tanács soros elnöksége nyilatkozataira,

- tekintettel eljárási szabályzata 115. cikkének (5) bekezdésére,

A. súlyos aggodalommal figyeli a 2005. április 24-i vitatott elnökválasztást követően fellángolt erőszakos cselekményeket, amelyek során mintegy 100 fő vesztette életét és több mint 18500 fős menekülthullám távozott a szomszédos Beninbe és Ghanába;

B. mivel az erőszak 2005. április 26-án tört ki, amikor Eyadema Gnassingbe fiát, Faure Gnassingbet kiáltották ki a szavazás nyertesének az előzetes eredmények alapján, amelyek szerint a szavazatok 60 százalékát szerezte meg, szemben a hatpárti ellenzéki koalíciót vezető Emmanuel Bob-Akitanival, akinek a szavazatok 38 százaléka jutott;

C. mivel a 2005. április 24-én Togóban tartott elnökválasztás tisztaságát súlyos szabálytalanságok árnyékolták be, amelyek választási névjegyzékek összeállításával és választói kártyák osztásával kezdődtek és az ellenzék tagjainak kegyetlen elnyomásával folytatódtak;

D. mivel a togói alkotmánybíróság megerősítette Faure Gnassingbe győzelmét az elnökválasztáson és visz-szautasította az ellenzék választási csalásra hivatkozó kérelmét;

E. mivel az ellenzéki pártok koalíciója vitatja a választás eredményét, és a szavazás érvénytelennek nyilvánítását kéri, és elítéli a szavazás tisztességes lefolytatását beárnyékoló súlyos szabálytalanságokat;

F. mivel több esetben fegyveres erők vitték el a szavazóhelyiségből az urnákat közvetlenül a szavazóhelyiség bezárása után;

G. mivel a Nyugat-afrikai Államok Gazdasági Közössége (ECOWAS) égisze alatt aláírt megállapodástól eltérően az ellenzék képviselőinek nem engedélyezték a független választási bizottság munkájában való részvételt;

H. mivel a választásokat követő erőszakos cselekmények több tucat emberéletet és több mint háromszáz súlyos sérültet követeltek;

I. mivel a választási eredmények nemzetközi visszhangja eddig vegyes volt: a szabálytalanságok ellenére Franciaország és az ECOWAS elfogadhatónak találja őket, ellentétben az eredmények jogszerűségét vitató Egyesült Államokkal;

J. mivel az ECOWAS elnöke, a nigériai Mamadou Tandja 2005. május 1-jén küldöttséget indított Loméba az országban kialakult válság megoldását célzó folyamatos erőfeszítések folytatása és az elefántcsontparti válság által már súlyosan érintett régió további destabilizálódásának megelőzése érdekében;

1. határozottan elítéli a rendfenntartó erők erőszakos fellépését a szavazás szabályszerűségét vitató személyek ellen, akárcsak a külföldiek ellen elkövetett jogtalanságokat;

2. elítéli a loméi Goethe Intézetet teljes egészében elpusztító szándékos gyújtogatást és felszólítja a togói hatóságokat, hogy biztosítsák valamennyi külföldi állampolgár és intézmény hatékony védelmét;

3. felszólítja a biztonsági erőket, hogy fékezzék meg a polgári lakosságot érintő visszaéléseket és megfélemlítést, vessenek véget a fegyveres csoportok tevékenységének, és lássák el feladataikat a rendfenntartás érdekében, az emberi jogok szigorú tiszteletben tartása mellett;

4. kéri egy független vizsgálóbizottság felállítását az elkövetett jogtalanságok feltárására és a felelősség megállapítására, hogy az elkövetők ellen eljárást lehessen indítani és – a tisztességes eljáráshoz való joguk tiszteletben tartásával – felelősségre lehessen őket vonni;

5. azon az állásponton van, hogy a 2005. április 24-i választás körülményei nem feleltek meg az átláthatóság, a pluralizmus és a nép szabad döntése elveinek, amelyeket a regionális és nemzetközi eszközök előírnak ezen a téren, és a választás alapján alakult kormányzat legitimitása nem ismerhető el;

6. hangsúlyozza, hogy ezek a választások nem felelnek meg azoknak a feltételeknek, melyek alapján Togo és az Európai Unió között újra kezdődhet az együttműködés;

7. felszólítja a togói hatóságokat, hogy hívjanak össze egy nemzeti konferenciát az ellenzéki pártok és a polgári társadalom képviselőinek részvételével, azzal a szándékkal, hogy megoldást találjanak a válságra, valamint helyezzenek kilátásba nemzetközi ellenőrzés mellett tartandó újabb elnök- és parlamenti választást, a választási törvény és listák konszenzusos felülvizsgálata után, amelyek méltán nevezhetők demokratikusnak, szabadnak, tisztességesnek és átláthatónak;

8. felszólítja a Tanácsot, a Bizottságot és valamennyi regionális és nemzetközi intézményt, hogy munkálkodjanak a biztonság és a párbeszéd helyreállításán annak érdekében, hogy minden politikai erő és a polgári és katonai intézmények vezetői az országon belüli megbékélés és egy valóságos átmeneti folyamat útjára térhessenek, tiszteletben tartva valamennyi togói lakos demokratikus döntését;

9. felszólítja a tagállamokat, hogy tartózkodjanak minden egyoldalú nyilatkozattól a választások szabályszerűségét illetően, ehelyett inkább törekedjenek egy EU-n belüli közös álláspont kialakítására;

10. sürgeti a togói hatóságokat, hogy tartsák tiszteletben a Cotonou-i Megállapodás 96. cikke értelmében folytatott megbeszélések keretében vállalt 22 kötelezettséget, a demokrácia visszaállítását és az emberi jogok és az alapvető szabadságjogok tiszteletben tartását illetően;

11. úgy véli, hogy a togói hatóságoknak teljes felelősséget kell vállalniuk a polgári személyek, különösen az ellenzéki pártok képviselői, az emberi jogok védelmezői és az újságírók testi épsége ellen elkövetett összes támadásért;

12. utasítja elnökét, hogy továbbítsa ezt az állásfoglalást a Tanácsnak, a Bizottságnak, az ENSZ, az Afrikai Unió és az ECOWAS főtitkárának, az AKCS-EU vegyes parlamenti közgyűlés társelnökeinek, valamint Togo elnökének, kormányának és nemzetgyűlésének.

--------------------------------------------------